Una niada

Niat a largos tàpulos comente
mai gai niende l’happo idu;
dogni terrenu est paris e pulidu
sutta su mantu candidu isplendente.

Sos alvures si pesan che fiores
mannos mannos; su logu paret mortu
e derettu cumparit dogni tortu
caminu de su monte. Senz’ardores

Paret cust’adde muda solitaria;
sa vida est sa fiocca solu solu,
chi falat casi a giogu in largu olu
dae sos regnos ultimos de s’aria.

Dae sas bassas tristas cobelturas
bessit su fumu biaittu a giros
comente alidos tristos e suspiros
de sa zente chi bramat sa dulzura

De s’istiu o d’eranu s’isplendore.
E sighit su nie a mùlinu a falare;
pare su chelu chi chelza calmare
de sa terra penosa ogni dolore.